KOMISIJOS REGLAMENTAS (EB) Nr. 1219/2005
2005 m. liepos 28 d.
iš dalies keičiantis Reglamentą (EB) Nr. 1623/2000, nustatantį Tarybos Reglamento (EB) Nr. 1493/1999 dėl bendro vyno rinkos organizavimo įgyvendinimo taisykles, susijusias su rinkos mechanizmais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 33 ir 36 straipsnius,
kadangi:
(1)
Komisijos reglamento (EB) Nr. 1623/2000 (2) 13 straipsnyje numatyta pagal pagalbos schemą už misą, naudojamą vynams sodrinti, nukrypti leidžianti nuostata dėl misos, gautos iš visose vynuogių auginimo zonose auginamų vynuogių, išskyrus CIII zoną. Šios nuostatos galiojimo laikas pasibaigia 2004-2005 prekybos metų pabaigoje. Laukiant reikšmingesnių šios pagalbos schemos pakeitimų numatomos bendro vyno rinkos organizavimo reformos metu, reikėtų pratęsti šios nukrypti leidžiančios nuostatos galiojimą iki 2006-2007 prekybos metų pabaigos.
(2)
Reglamento (EB) Nr. 1623/2000 45, 59 ir 61 straipsniuose nustatytos tam tikros vyno gamybos šalutinių produktų distiliavimo datos. Atsižvelgiant į labai gausų 2004-2005 prekybos metų derlių, kai kurios valstybės narės patiria materialinių sunkumų šiai distiliacijai nustatytu laikotarpiu užbaigti. Todėl reikėtų minėtas datas nukelti vėlesniam laikui.
(3)
Reglamento (EB) Nr. 1623/2000 52 straipsnyje numatyta 2001-2002 ir 2004-2005 prekybos metams nuo distiliavimo sistemos nukrypti leidžianti nuostata vynams, pagamintiems iš vynuogių, kurios klasifikuojamos kaip vyninės vynuogės ir kaip vynuogės, iš kurių gaminamas kilmės vietos nuorodą turintis vyno spiritas. Laukiant didesnių šios sistemos pakeitimų numatomos bendro vyno rinkos organizavimo reformos metu, reikėtų pratęsti šio pakeitimo galiojimą iki 2006-2007 prekybos metų pabaigos.
(4)
Reglamento (EB) Nr. 1623/2000 63a straipsnyje dėl distiliacijos geriamam alkoholiui gauti nustatomas gamybos kiekis procentais, kurį gamintojai gali distiliuoti. Šį procentą būtina nustatyti 2005-2006 vyno metams.
(5)
Reikėtų atitinkamai iš dalies pakeisti Reglamentą (EB) Nr. 1623/2000.
(6)
Kiti vyno metai prasideda 2005 m. rugpjūčio 1 d.; reikėtų, kad šis reglamentas būtų taikomas nuo tos datos.
(7)
Šiame reglamente numatytos priemonės atitinka Vynininkystės vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1623/2000 iš dalies keičiamas taip:
1)
13 straipsnio 1 dalies 2 pastraipoje laikotarpiai „2003-2004 ir 2004-2005 vyno metams“ pakeičiami laikotarpiais „nuo 2003-2004 iki 2006-2007 vyno metų“;
2)
45 straipsnio 1 dalis papildoma šia pastraipa:
„Nukrypstant nuo pirmos pastraipos, 2004-2005 vyno metams pirmoje pastraipoje numatyta data nukeliama į po to einančių vyno metų rugpjūčio 31 d.“;
3)
52 straipsnio 1 dalies 4 pastraipoje laikotarpiai „nuo 2001-2002 iki 2004-2005 vyno metų“ pakeičiami laikotarpiais „nuo 2001-2002 iki 2006-2007 vyno metų“;
4)
59 straipsnis papildomas šia pastraipa:
„Nukrypstant nuo pirmos pastraipos, 2004-2005 vyno metams minėtoje pastraipoje numatyta data nukeliama į po to einančių vyno metų rugsėjo 15 d.“;
5)
61 straipsnio 3 dalis papildoma šia pastraipa:
„Tačiau 2004-2005 vyno metams pirmoje pastraipoje numatyta data nukeliama į po to einančių vyno metų rugsėjo 15 d.“;
6)
63a straipsnio 2 dalies pirmoje pastraipoje paskutinis sakinys pakeičiamas taip:
„2004-2005 ir 2005-2006 vyno metais šis procentas yra 25 %“.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas taikomas nuo 2005 m. rugpjūčio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 28 d.